Autorităţi de reglementare în domeniul concurenţei, în state membre ale Uniunii Europene







ABSTRACT


Legislaţia comunitară din sectorul concurenţei acoperă atât politicile antitrust, cât şi politicile de control al ajutorului de stat, incluzând norme şi proceduri de combatere a comportamentului anticoncurenţial al societăţilor comerciale (înţelegeri restrictive între agenţii economici şi abuz de poziţie dominantă). 


În general, regulile de concurenţă sunt direct aplicabile în întreaga Uniune Europeană, iar ţările membre UE trebuie să coopereze îndeaproape cu Comisia Europeană în aplicarea acestora. Conform legislaţiei comunitare statele membre trebuie să adopte o politică economică "în concordanţă cu principiile economiei de piaţă deschisă, bazată pe concurenţă loială". Politica Uniunii în domeniul concurenţei are rolul de a apăra şi promova concurenţa reală în cadrul pieţei comune. 
Autorităţile cu atribuţii în domeniu, analizate în cadrul studiului, au drept scop menţinerea unui mediu concurenţial sănătos, prin asigurarea respectării principiilor economiei de piaţă şi liberei concurenţe, ţinând cont de funcţionarea eficientă a pieţelor, de repartizarea adecvată a resurselor şi, nu în ultimul rând, de interesele consumatorilor. 

Rolul acestora se constituie pe două paliere: unul corectiv, privind stabilirea şi menţinerea unui mediu competitiv normal, iar celălalt preventiv, de monitorizare a pieţelor şi supraveghere a actorilor care acţionează pe aceste pieţe, în conformitate cu prevederile legilor concurenţei şi celorlalte acte normative în vigoare. 

ROMÂNIA
Consiliul Concurenţei

Consiliul Concurenţei a fost înfiinţat prin Legea concurenţei nr. 21/1996, modificată şi completată prin Ordonanţa de urgenţă a Guvernului nr. 121/2003. 
Consiliul Concurenţei reprezintă România în relaţiile cu organizaţiile şi instituţiile internaţionale de profil şi cooperează cu autorităţile de concurenţă comunitare şi extracomunitare. Ca urmare, Consiliul Concurenţei a fost desemnat de Guvernul României să coordoneze negocierea Capitolului 6 "Politica concurenţei" în procesul de aderare a României la Uniunea Europeană.
Rolul Consiliului Concurenţei în calitate de autoritate administrativă autonomă are două dimensiuni: una corectivă, privind restabilirea şi menţinerea unui mediu competitiv normal, iar cealaltă, dimensiunea preventivă de monitorizare a pieţelor şi supravegherea actorilor pe aceste pieţe. 
În conformitate cu prevederile Legii concurenţei
, Consiliul Concurenţei are drept scop protejarea şi stimularea concurenţei pentru asigurarea unui mediu concurenţial normal, în vederea promovării intereselor consumatorilor. 

Structura
Consiliul Concurenţei este format din 7 membri: un preşedinte (a cărui funcţie este asimilată celei de ministru), 2 vicepresedinţi (ale căror funcţii sunt asimilate celei de secretar de stat) şi 4 consilieri de concurenţă (ale căror funcţii sunt asimilate celei de subsecretar de stat). Membrii Consiliului Concurenţei sunt numiţi în funcţie de către Preşedintele României, la propunerea Guvernului. Durata mandatului membrilor Consiliului Concurenţei este de 5 ani, aceştia putând fi reinvestiţi de cel mult înca o dată (ca urmare a modificării Legii concurenţei nr. 21/1996, un vicepreşedinte şi doi consilieri de concurenţă au mandat de 2 ani şi jumătate numai la numirea primului plen). 

Calitatea de membru al Consiliului Concurenţei este incompatibilă cu exercitarea oricărei alte activităţi profesionale sau de consultanţă, cu participarea la conducerea sau administrarea unor entităţi publice ori private sau cu deţinerea de funcţii sau demnităţi publice, cu excepţia activităţii didactice din învăţământul superior. 

Membrii plenului Consiliului Concurenţei nu pot fi desemnaţi experţi sau arbitri, nici de părţi şi nici de instanţa judecătorească sau de către o altă instituţie. Membrii plenului Consiliului Concurenţei nu reprezintă autoritatea care i-a numit şi sunt independenţi în luarea deciziilor. 

Membrii Consiliului Concurenţei şi inspectorii de concurenţă nu pot face parte din partide sau alte formaţiuni politice. 

Inspectorii de concurenţă din cadrul Consiliului Concurenţei, cu excepţia debutanţilor, au fost abilitati, prin lege, cu puteri speciale de inspecţie pentru investigarea încălcării prevederilor Legii concurenţei nr.21/1996, cu modificările şi completările ulterioare şi ale Legii nr.143/1999 privind ajutorul de stat, cu modificările şi completările ulterioare. 

Consiliul Concurenţei îşi desfăşoară activitatea şi deliberează în plen şi în comisii. 

Fiecare comisie este formata din 2 consilieri de concurenţă în componenţa stabilită de preşedintele Consiliului Concurenţei, pentru fiecare caz în parte, şi este condusă de către un vicepreşedinte al Consiliului Concurenţei. 

Preşedintele Consiliului Concurenţei ordonă efectuarea de investigaţii şi desemnează raportorul pentru fiecare investigaţie. 

Consiliul Concurenţei examinează în plen: 

· rapoartele de investigaţie, cu eventualele obiecţii formulate la acestea, şi decide asupra măsurilor de luat; 

· autorizarea concentrărilor economice; 

· sesizarea instanţelor judecătoresti în aplicarea prevederilor Legii concurenţei; 

· punctele de vedere, recomandările şi avizele de formulat în aplicarea dispozitiilor Legii concurenţei; 

· categoriile de înţelegeri, decizii de asociere şi practici concertate propuse pentru exceptare; 

·  proiectele de reglementări propuse spre adoptare; 

·  raportul anual asupra situaţiei concurenţei; 

·  analiza încălcării prevederilor.
În formaţiunile deliberative, fiecare membru dispune de un vot; în caz de egalitate de voturi, soluţia votată de preşedinte prevalează. 

Structura organizatorică şi de personal, precum şi procedurile de funcţionare ale Consiliului Concurenţei sunt stabilite prin Regulamentul de organizare, funcţionare şi procedură al Consiliului Concurenţei. 

Consiliul Concurenţei îşi întocmeşte proiectul de buget propriu, care se prevede distinct în bugetul de stat.

Atribuţiile Consiliului
· ia decizii pentru cazurile de încălcare a prevederilor Legii concurenţei; certifică, la cererea agenţilor economici sau a asociaţiilor de agenţi economici, pe baza investigaţiilor efectuate şi pe baza dovezilor prezentate, că nu există temei pentru intervenţia sa, în conformitate cu prevederile Legii concurenţei; 

· ia decizii de acordare a dispenselor de exceptări individuale de înţelegeri, decizii luate de asociaţiile de agenţi economici sau practici concertate, precum şi decizii în cazurile de concentrări economice; asigură aplicarea efectivă a deciziilor proprii; 

· efectuează, din proprie iniţiativă, investigaţii utile pentru cunoaşterea pieţei; sesizează Guvernul asupra existenţei unei situaţii de monopol sau a altor cazuri care cad sub incidenţa legii şi propune luarea măsurilor considerate necesare pentru remedierea disfunctionalităţilor constatate; 

· sesizează instanţele judecătoreşti asupra cazurilor în care acestea sunt competente; urmăreşte aplicarea dispoziţiilor legale şi a altor acte normative incidente în domeniul de reglementare al Legii concurenţei; 

· sesizează Guvernului în cazurile de imixtiune a organelor administraţiei publice centrale şi locale în aplicarea Legii concurenţei; 

· emite aviz conform pentru proiectele de acte normative care pot avea impact anticoncurenţial şi propune modificarea acelora care au un asemenea efect; 

· face recomandări Guvernului şi organelor administraţiei publice locale pentru adoptarea de măsuri care să faciliteze dezvoltarea pieţei şi a concurenţei; 

· propune Guvernului şi organelor administraţiei publice locale luarea de măsuri disciplinare împotriva personalului din subordinea acestora, în cazul în care acesta nu respectă dispoziţiile obligatorii ale Consiliului Concurenţei; realizează studii şi întocmeşte rapoarte privind domeniul său de activitate şi furnizează Guvernului, publicului şi organizaţiilor internaţionale specializate informaţii privind această activitate; 

· reprezintă România şi promovează schimbul de informaţii şi de experienţă în relaţiile cu organizaţiile şi instituţiile internaţionale de profil şi cooperează cu autorităţile de concurenţă străine şi comunitare; 

· stabileşte şi aprobă misiunea, strategia generală şi programele de activitate ale autorităţii de concurenţă. 

Consiliul Concurenţei va comunica punctul său de vedere asupra oricărui aspect în domeniul politicii concurentiale, la cererea: 

· Preşedintelui României, comisiilor parlamentare, senatorilor şi deputatilor; organelor administraţiei publice centrale şi locale; 

· organizaţiilor profesionale, patronale şi sindicale, incluzând printre acestea şi Camera de Comert şi Industrie a României; 

· organizaţiilor pentru protecţia consumatorilor; instanţelor judecătoreşti şi parchetelor. 

Consiliul Concurenţei întocmeşte anual un raport privind activitatea sa şi modul în care agenţii economici şi autorităţile publice respectă regulile concurenţei, potrivit prezentei legi. Raportul se adoptă în plenul Consiliului Concurenţei şi se dă publicitatii. 

În domeniul ajutorului de stat, Consiliul Concurenţei îndeplineşte, potrivit O.U.G nr.117/2006 o serie de atribuţii,  printre care: 
· emite avize pentru notificările privind măsurile de ajutor de stat, respectiv pentru informările privind masurile de ajutor de stat care intră în domeniul de aplicare al exceptărilor pe categorii de la obligaţia de notificare;

· reprezintă România în faţa Comisiei Europene, în procedurile comunitare privind ajutorul de stat, ca punct de contact; 

· este singura autoritate competentă să transmită Comisiei Europene notificările, informările, respectiv raportările întocmite potrivit O.U.G nr.117/2006; 

· acordă asistenţă de specialitate în domeniul ajutorului de stat autorităţilor, altor furnizori şi beneficiarilor de ajutor de stat, inclusiv în procesul de elaborare a actelor normative sau administrative prin care se instituie măsuri de natura ajutorului de stat;

· informează autorităţile, furnizorii de ajutor de stat, beneficiarii cât şi publicul cu privire la reglementările europene în domeniul ajutorului de stat, prin publicarea de ghiduri, buletine lunare, materiale, sinteze legislative şi de jurisprudenţă şi alte materiale informative, precum şi prin organizarea de mese rotunde, conferinţe, şi altele asemenea;
· monitorizează ajutoarele de stat, în baza raportarilor, informaţiilor şi datelor transmise de furnizori, care pot fi autorităţi şi alţi furnizori de ajutor de stat; 

· întocmeşte şi actualizează inventarul ajutoarelor de stat pe baza raportărilor, datelor şi informaţiilor primite de la furnizori; 

· organizează registrul ajutoarelor de stat şi elaborează raportul anual al ajutoarelor de stat acordate în România.

Legea concurenţei nr. 21/1996, publicată în Monitorul Oficial nr. 88 din 30 aprilie 1996, a fost modificată şi completată prin Ordonanţa de urgenţă a Guvernului nr. 121/2003 (publicată în M.Of. 875/10.12.2003), aprobată prin Legea nr. 184/17.05.2004 (publicată în M.Of. nr. 461 din data de 24.05.2004). 

Adoptarea Legii concurenţei nr.21/1996, în vigoare de la 1 februarie 1997, a reprezentat un pas decisiv în normalizarea comportamentelor în economie prin definirea regulilor de comportament şi stabilirea modalităţilor de apărare. 

Prin Legea nr. 21/1996 şi prin legislaţia secundară emisă în aplicarea acesteia, România şi-a îndeplinit obligaţiile prevăzute în Acordul de Asociere încheiat între România şi Uniunea Europeană privind politica în domeniul concurenţei, asigurându-se un grad înalt de compatibilitate referitor la modul de tratare şi reglementare a înţelegerilor, practicilor concertate, abuzului de poziţie dominantă şi controlului concentrărilor economice. Legislaţia privind concurenţa a urmat, în general, linia legislaţiei Comunităţii. Prevederile art. 81 şi 82 din Tratatul de la Amsterdam (inclusiv Regulamentul nr. 1/2003 privind aplicarea acestor articole) se regăsesc în art. 5 şi 6 din Legea nr. 21/1996. Prevederile Regulamentului CEE 4064/1989 şi 3384/1994 privind controlul concentrărilor economice sunt preluate de Regulamentul privind autorizarea concentrărilor economice, adoptat de Consiliul Concurenţei. Au fost, de asemenea, adoptate de Consiliul Concurenţei, în acelaşi spirit, şi alte regulamente şi instrucţiuni. 

Scopul Legii concurenţei este acela de a proteja, menţine şi stimula concurenţa în beneficiul consumatorilor şi de a crea condiţiile de analiză, pe baza unor principii uniforme, a comportamentului agenţilor economici. 

Se impune precizarea că legea asigură protecţia concurenţei, nu a concurenţilor (protejarea concurenţei conduce la avantaje pentru consumatori şi pentru firmele eficiente, în timp ce protejarea concurenţilor conduce la ineficienţă alocativă). Incidenţa reglementărilor este generală şi nediscriminatorie. Legea se aplică agenţilor economici definiţi, în sens larg, "persoane fizice sau juridice de cetăţenie, respectiv naţionalitate română sau străină", indiferent de forma de organizare sau de natura capitalului social al acestora. De asemenea, legea se aplică organelor administraţiei publice centrale şi locale în măsura în care acestea intervin în operaţiuni de piaţă, influenţând direct sau indirect concurenţa. 

Legea concurenţei interzice practicile anticoncurenţiale care înglobează comportamentele monopoliste, respectiv: 

· "orice înţelegeri exprese sau tacite între agenţii economici sau asociaţii de agenţi economici, orice decizii luate de asociaţiile de agenţi economici şi orice practici concertate, care au ca obiect sau pot avea ca efect restrângerea, împiedicarea ori denaturarea concurenţei pe piaţa românească sau pe o parte a acesteia" şi 
· "folosirea în mod abuziv a unei poziţii dominante deţinute de către unul sau mai multi agenţi economici pe piaţa românească ori pe o parte substanţială a acesteia, prin recurgerea la fapte anticoncurenţiale, care au ca obiect sau pot avea ca efect afectarea comerţului ori prejudicierea consumatorilor". 

Legea concurenţei interzice, de asemenea, "concentrările economice care, având ca efect crearea sau consolidarea unei poziţii dominante, conduc sau ar putea conduce la restrângerea, înlaturarea sau denaturarea semnificativă a concurenţei pe piaţa românească sau pe o parte a acesteia". 

Plecând de la principiul interesului economic general care primează, legea acordă excepţii pe criterii care pun în balanţă efectele anticoncurenţiale şi cele benefice consumatorului şi economiei naţionale, atât în ceea ce priveşte acordurile şi înţelegerile, cât şi concentrările economice. Totuşi, nu toate înţelegerile sau practicile concertate sunt, prin ele însele, ilegale sau generatoare de prejudicii, unele dintre acestea putând beneficia de exceptări de la interdicţia prevazută ca regulă generală, deoarece pot contribui la ameliorarea producţiei ori distribuţiei, la promovarea progresului tehnic, îmbunătăţirea calităţii produselor şi a gradului de competitivitate a acestora pe pieţele internă şi externă, întărirea poziţiilor concurenţiale ale întreprinderilor mici şi mijlocii. 
Deţinerea unei poziţii dominante pe piaţa românească nu este prohibită. Agenţii economici care deţin o pozitie dominantă pe piata relevantă intră sub incidenţa legii numai dacă abuzează de această poziţie prin recurgerea la fapte anticoncurenţiale, care au ca obiect sau efect afectarea comerţului ori prejudicierea consumatorilor. 

Concentrările economice, care se pot realiza pe calea fuzionării ori a dobândirii direct sau indirect a controlului unuia sau mai multor agenţi economici, sunt interzise numai în măsura în care, având ca efect crearea sau consolidarea unor poziţii dominante, conduc sau ar putea conduce la afectarea concurenţei pe piata româneasca sau pe o parte a acesteia. 
Dacă în urma analizei documentaţiei depuse de agenţii economici implicaţi într-o concentrare economică reiese că sunt îndeplinite cumulativ condiţiile prevăzute de lege (creşterea eficienţei economice şi a competitivităţii la export, asigurarea de avantaje de care să beneficieze şi consumatorii, prin preţuri reale mai reduse) şi pe baza criteriilor stabilite de lege se apreciază că o concentrare economică este compatibilă cu un climat concurenţial normal, aceasta poate fi admisă. Dispoziţiile privind practicile anticoncurenţiale şi concentrările economice nu se aplică agenţilor economici a căror cifră de afaceri, respectiv cotă de piaţă, se situează sub nivelul prevăzut de lege. Sunt exceptate de la această regulă practicile anticoncurenţiale care privesc preţuri, tarife, acorduri de partajare a pieţei şi licitaţiile, care sunt considerate nocive mediului concurenţial prin ele insele, indiferent de nivelul cifrei de afaceri sau al cotei de piaţă deţinute de agenţii economici care savârşesc faptele prevăzute de legea concurenţei 

Modificările şi completările aduse Legii concurenţei prin Ordonanţa de urgenţă a Guvernului nr.121/2003 vizează, în principal: 

· Renunţarea la obligativitatea notificării înţelegerilor, deciziilor asociaţiilor de agenţi economici şi practicilor concertate care se încadrează în categoriile exceptate. Astfel de practici sunt considerate legale, fără obligaţia notificării sau obţinerii unei decizii din partea Consiliului Concurenţei, dar agenţii economici care invocă beneficiul exceptării pe categorii sunt ţinuţi să facă dovada îndeplinirii condiţiilor şi criteriilor prevăzute de lege. 

· Noi reglementări privind pragurile de minimis pentru înţelegeri anticoncurenţiale, dar nivelul acestora este mai redus decât în spaţiul comunitar, asigurând un control mai riguros al respectării regulilor concurenţei. 

Actul normativ prevede diferenţierea condiţiei privind cota de piaţă deţinută de agenţii economici concurenţi, de cea deţinută de agenţii economici care nu sunt concurenţi, astfel: 

· cota de piaţă totală a agenţilor economici implicaţi în înţelegerea, decizia asociaţiei de agenţi economici sau practica concertată nu depăşeşte 5% pe nici una dintre pieţele relevante afectate, în cazul înţelegerilor, deciziilor luate de asociaţiile de agenţi economici sau practicilor concertate dintre agenţii economici concurenţi sau 

· cota de piaţă a fiecărui agent economic implicat în înţelegerea, decizia asociaţiei de agenţi economici sau practica concertată nu depăşeşte 10% pe nici una dintre pieţele relevante afectate, în cazul înţelegerilor, deciziilor luate de asociaţiile de agenţi economici sau practicilor concertate dintre agenţii economici care nu sunt concurenţi. 

· majorarea pragurilor sub care nu există obligativitatea notificării concentrărilor economice, respectiv dispoziţiile privind concentrările economice nu se aplică "atunci când cifra de afaceri cumulată a agenţilor economici implicaţi nu depăşeşte echivalentul în lei a 10.000.000 euro şi nu există cel puţin doi agenţi economici implicaţi în operaţiune, care să realizeze pe teritoriul României, fiecare în parte, o cifră de afaceri mai mare decât echivalentul în lei a 4.000.000 euro. 

· amenzi descurajante pentru cei care încalcă dipoziţiile legii. 

Actul normativ prevede "amenda de până la 1% din cifra de afaceri totală din anul financiar anterior sancţionării", pentru contravenţiile prevăzute de art.55 şi "amendă de până la 10% din cifra de afaceri totală din anul financiar anterior sancţionării", pentru contravenţiile prevăzute de art.56. De asemenea, actul normativ prevede modificarea amenzilor cominatorii, care sunt "în sumă de până la 5% din cifra de afaceri zilnică medie din anul financiar anterior sancţionării, pentru fiecare zi de întârziere". Actul normativ atribuie Consiliului Concurenţei competenţa de a stabili, prin instrucţiuni, condiţiile şi criteriile de aplicare a unei politici de clemenţă, care poate merge până la absolvirea de răspundere pecuniară.

· promovarea şi susţinerea regulilor de concurenţă, inclusiv prin actele normative care reglementează alte domenii. Printre atribuţiile Consiliului Concurenţei, se regăseşte şi aceea de a "emite aviz conform pentru proiectele de acte normative care pot avea impact anticoncurenţial şi propune modificarea acelora care au un asemenea efect"; 

· obligativitatea publicării deciziilor emise de Consiliul Concurenţei; 

· stabilirea unor termene speciale de prescripţie a dreptului autorităţii de concurenţă de a aplica sancţiuni pentru încălcarea prevederilor Legii concurenţei; 

· îmbunătăţirea capacităţii administrative, prin existenţa unei singure instituţii responsabile cu administrarea legislaţiei în domeniul concurenţei şi ajutorului de stat. 

În luna noiembrie a anului 2004, a fost adoptată Legea nr.538 privind modificarea şi completarea Legii concurenţei nr.21/1996, publicata în Monitorul Oficial nr.1130/30.11.2004
. Demersurile legislative ale Consiliului Concurenţei au avut în vedere preluarea recomandărilor formulate de Comisia Europeană, în scopul armonizării cu legislaţia europeană. 

Au fost aduse modificări esentiale Legii concurenţei ce au condus la eliminarea tratamentului diferenţiat pentru regiile autonome şi societăţile comerciale cu capital majoritar de stat, faţă de ceilalţi agenţi economici (au fost abrogate prevederile art. 6 lit. e) şi a art. 7 alin. (4) şi (6)). 

În anul 2004, Consiliul Concurenţei a elaborat şi a adoptat, cu avizul Consiliului Legislativ, un set important de noi regulamente şi instrucţiuni şi a amendat sau, după caz, a abrogat unele dintre regulamentele şi instrucţiunile existente. Astfel, ţinând seama de evoluţtia acquis-ului comunitar şi de noile reglementari prevazute de Legea concurenţei, Consiliul Concurenţei a adoptat 18 regulamente şi 10 instrucţiuni. 

Începând cu 1 ianuarie 2007, ca urmare a aderării României la Uniunea Europeană, piaţa românească a devenit o parte componentă a pieţei unice europene, iar operatorii economici din România au intrat în concurenţă directă cu operatorii economici din celelalte state membre. 

Aderarea a adus, astfel, noi oportunităţi de afaceri, dar, în acelaşi timp, a atras şi o responsabilitate crescută pentru operatorii economici din România, care vor fi obligaţi să respecte regulile de concurenţă aplicabile în interiorul Uniunii Europene. 

Având în vedere că şi după data aderării României la Uniunea Europeană există interesul public major de continuare a acordării de ajutoare de stat, conform politicilor economice ale Guvernului, a fost abrogată Legea nr.143/1999 privind ajutorul de stat, cu modificările şi completările ulterioare, intrand în vigoare Ordonanţa de urgenţă a Guvernului nr.117/2006 privind procedurile naţionale în domeniul ajutorului de stat, publicată în Monitorul Oficial nr.1042/28.12.2006
, legislaţia comunitară în domeniu fiind direct aplicabilă în România
.
Astfel, rolul Consiliului Concurenţei este acela de punct naţional de contact în raporturile dintre Comisia Europeană şi autorităţile române, în domeniul ajutorului de stat.

FRANŢA
Autoritatea Concurenţei (L’Autorité de la Concurrence)

Scurt istoric

Creată prin Legea nr. 2008-776 din 4 august 2008 privind modernizarea economiei
, Autoritatea Concurenţei este succesoarea Consiliului Concurenţei care a fost înfiinţat prin Ordonanţa din 1 decembrie 1986. Această ordonanţă a fost introdusă în Cartea IV a Codului comercial francez. 

Repere legislative

Legea privind modernizarea economiei, promulgată în 2008, transferă noii Autorităţi atribuţiile fostului Consiliu al Concurenţei şi, în acelaşi timp, îi atribuie noi misiuni: Autoritatea este se află în subordinea ministrului economiei în ceea ce priveşte controlul operaţiunilor de concentrare; efectuează şi conduce propriile anchete; are posibilitatea de a emite avize în toate chestiunile ce ţin de domeniul concurenţei şi de a trimite recomandări ministrului de resort cu privire la ameliorarea funcţionării pieţelor competitive.

Ordonanţa nr. 2008-1161 din 13 noiembrie 2008 care modifică legea privind modernizarea economiei
, conferă Autorităţii Concurenţei puteri sporite. Astfel, Autoritatea are în subordine un serviciu de instrumentare, condus de raportorul general, în cadrul căruia activează foştii anchetatori naţionali din cadrul Direcţiei generale a concurenţei, consumului şi reprimării fraudelor, aparţinând Ministerului Economiei, dar şi raportori ai fostului Consiliu al Concurenţei.

Raportorului general i se prezintă toate dovezile găsite de către structurile teritoriale ale Ministerului Economiei, urmând a decide dacă în chestiunile respective este necesară intervenţia Autorităţii Concurenţei. Micro-practicile anti-concurenţiale care nu justifică intervenţia Autorităţii, în virtutea art.469-9 din Codul comercial, fac obiectul unui tratament administrativ prin intermediul serviciilor specializate ale Ministerului Economiei. Această competenţă este limitată la practicile care aduc atingere pieţelor locale, care nu afectează comerţul intra-comunitar, care privesc companii a căror cifră de afaceri individuală nu este mai mare de 50 milioane euro şi a căror cifră de afaceri cumulată nu este mai mare de 100 milioane euro.

Autoritatea poate fi sesizată şi de către primari, în caz de abuz de poziţie dominantă sau în legătură cu crearea unui statut de dependenţă economică al unei companii sau al unui grup de companii care operează într-unul sau mai multe magazine de comerţ en detail. Autoritatea are posibilitatea de a anula titlurile de cesiune a spaţiilor comerciale atunci când măsurile sancţionatorii sau hotărârile sale pronunţate în prealabil nu au fost suficiente pentru a restabili competitivitatea.

Autoritatea poate hotărî, prin decizie motivată, modificarea, completarea sau rezilierea oricăror acorduri sau acte între companii prin care s-a realizat concentrarea puterii economice care a condus la abuzul de poziţie dominantă.

Autoritatea intervine fie prin sesizare la plângere, fie prin autosesizare. Deciziile pe care le ia în materie de practici anticoncurenţiale sunt supuse controlului Curţii de Apel Paris. Deciziile în materia concentrărilor economice sunt supuse controlului Consiliului de Stat.

Instrumentarea speţelor este realizată în mod independent de serviciile specializate, subordonate raportorului general. După o procedură contradictorie, speţele sunt examinate de către Colegiul Autorităţii Concurenţei, în şedinţe pe secţiuni.

Autoritatea Concurenţei este responsabilă pentru punerea în aplicare a legislaţiei naţionale (Cartea IV din Codul Comercial) şi a celei comunitare (art.81 şi 82 din Tratatul CE).

Autoritatea are puterea de a emite hotărâri, de a impune sancţiuni pecuniare, de a accepta angajamente şi de a acorda beneficiul clemenţei anumitor companii care cooperează în detectarea sau constatarea anumitor încălcări ale legii (carteluri, abuzul de poziţie dominantă/monopoluri, preţuri exagerat de mici). Pe de altă parte, Autoritatea poate elibera, chiar din proprie iniţiativă, avize asupra anumitor chestiuni legate de domeniul concurenţei comerciale. Componenţa, organizarea şi modalităţile sale de sesizare sunt garanţii eficacităţii şi independenţei acestei Autorităţi.

Componenţa

Autoritatea Concurenţei este un Colegiu format din 17 membri, numiţi prin decret al ministrului economiei, pentru o perioadă de cinci ani. Mandatul lor este irevocabil, cu excepţia cazurilor expres prevăzute în art.L.461-2 din Codul comercial.

Membrii Colegiului sunt:

· preşedintele, numit în funcţie de experienţa sa în domeniile juridic şi economic, după avizul comisiilor parlamentare de resort;

· consiliul, compus din şase membri sau foşti membri ai Consiliului de Stat, ai Curţii de Casaţie, ai Curţii de Conturi sau ai altor autorităţi administrative sau judiciare;

· cinci personalităţi alese pentru experienţa lor în materie economică, a concurenţei sau a consumului;

· cinci personalităţi care sunt sau au fost active în sectoarele de producţie, distribuţie, artizanat, servicii sau profesii liberale.

Dintre membrii Colegiului sunt aleşi patru vicepreşedinţi, dintre care cel puţin doi sunt personalităţi specialişti în economie/concurenţă/consum sau practică profesii liberale.
Potrivit art.L.461-2 din Codul comercial, orice membru al Autorităţii trebuie să informeze preşedintele asupra titlurilor pe care le deţine sau în posesia cărora urmează să intre, precum şi asupra funcţiilor deţinute în cadrul unei activităţi economice. Niciun membru nu poate delibera într-o cauză în care este personal implicat.

Preşedintele Autorităţii este numit prin decret al Preşedintelui Republicii, cu avizul comisiilor de resort ale Adunării Naţionale şi Senatului. Vicepreşedinţii şi ceilalţi membri (non-permanenţi) sunt numiţi prin decret al Preşedintelui Republicii. Mandatul tuturor membrilor Colegiului este de cinci ani; ei nu sunt revocabili, cu excepţia cazurilor prevăzute expres în Codul comercial. 

Organizare

Deciziile Autorităţii sunt luate în mod colectiv, cu excepţia cazurilor în care preşedintele, sau vicepreşedintele desemnat de acesta, poate decide singur.

Autoritatea se întruneşte în şedinţe în plen, şedinţe pe secţiuni, în comitetul permanent sau în şedinţe conduse de un judecător unic. Criteriile de cvorum sunt fixate prin regulamentul interior al Autorităţii.

Comitetul permanent este alcătuită din preşedinte şi cei patru vicepreşedinţi.

Cel mai adesea, Colegiul se întruneşte în şedinţe pe secţiuni, care au caracter general, fără a privi un anumit domeniu.

Cazurile sunt înaintate de raportori (magistraţi, funcţionari, economişti, jurişti, ingineri etc.) sub coordonarea raportorului general şi a adjuncţilor acestuia. Serviciile de instrumentare includ, de asemenea, servicii specializate (economic, investigaţii etc.).

Raportorul general este numit prin ordin al ministrului economiei, cu avizul Colegiului. Raportorii generali adjuncţi şi raportorii sunt numiţi prin decizie a raportorului general, publicată în Jurnalul Oficial.

La rândul său, preşedintele are propria echipă şi un serviciu de comunicaţii. Toate serviciile administrative (procedură, informatică, resurse umane, buget şi afaceri generale etc.) se află sub autoritatea preşedintelui.

Rolul comisarului guvernamental

În cadrul întrunirilor Autorităţii Concurenţei, Guvernul este reprezentat prin comisarul guvernamental, desemnat de ministrul economiei. Această funcţie este exercitată de către directorul general al concurenţei, al consumului şi al reprimării fraudelor sau, în absenţa acestuia, de un reprezentant desemnat prin ordin al ministrului economiei.

Comisarul guvernamental prezintă, în legătură cu toate problemele asupra cărora a fost sesizată Autoritatea, observaţii asupra circumstanţelor de fapt ale speţelor şi regulile de drept aplicabile, ca şi opiniile sale privind soluţionarea cazurilor. Comisarul guvernamental nu ia parte la deliberări.

Consilierul auditor

Consilierul auditor adună observaţii de la părţile interesate cu privire la procedura în derulare, întocmeşte o notificare, înainte de a transmite preşedintelui Autorităţii un raport de evaluare a acestor observaţii şi propune, dacă este necesar, orice fel de măsuri pentru a facilita exercitarea drepturilor părţilor implicate în speţă.

Competenţe

Atribuţii pe plan naţional

Dreptul francez al concurenţei se aplică tuturor activităţilor economice (producţie, distribuţie şi servicii). Doar natura economică a activităţii şi nu calitatea operatorului sau forma sub care acesta îşi desfăşoară activitatea determină aplicabilitatea normelor de drept al concurenţei (art.L.410-1).

Procedura în faţa Autorităţii începe prin sesizare sau prin auto-sesizare. 
Autoritatea dispune de competenţa de a sancţiona practicile anticoncurenţiale. Dacă este sesizată cu plângeri ce ţin de competenţa altor jurisdicţii, Autoritatea îşi declină competenţa. Autorităţile de reglementare sectoriale au competenţa de a reglementa litigii în situaţii care pot ridica, uneori, probleme de domeniul concurenţei. Riscurile de contradicţie între deciziile Autorităţii şi cel ale autorităţilor sectoriale sunt soluţionate prin procedura consultării reciproce, expres prevăzută de legiuitor.

Comisia europeană şi jurisdicţiile comunitare are o competenţă paralelă cu Autoritatea Concurenţei şi generală în raport cu autorităţile naţionale de concurenţă din Europa în ceea ce priveşte aplicarea dreptului comunitar.

Atribuţii la nivel comunitar
La data de 1 mai 2004, o dată cu intrarea în vigoare a Regulamentului CE 1/2003
, aplicarea dreptului comunitar de către toate autorităţile naţionale de concurenţă, care până la acea dată a fost facultativă, a devenit obligatorie. 

Aplicarea normelor de drept comunitar pentru combaterea practicilor anticoncurenţiale a fost descentralizată, în scopul creşterii eficacităţii politicii de concurenţă. Acordurile între companii, supuse anterior regimului de autorizare de către Comisia Europeană, nu mai pot fi contestate decât pe cale de excepţie în faţa instanţelor naţionale.

Scopul acestei reforme este de a permite Comisiei să se concentreze asupra operaţiunilor de anvergură (sau care prezintă un real interes comunitar) şi de a utiliza deplin capacitatea autorităţilor naţionale de concurenţă care sunt, în fapt, cele mai autorizate să se pronunţe asupra contextului în care au apărut practicile anticoncurenţiale. 

Noul Regulament 1/2001 introduce şi elemente de noutate: cartelurile care contribuie la progresul economic pot dobândi beneficiul clemenţei, iar schimburile de informaţii (realizate în cadrul Reţelei Europene a Concurenţei - REC
) pot fi utilizate drept probe.

Regulamentul, ca şi celelalte texte adoptate pentru aplicarea sa, instituie o strânsă cooperare între autorităţile de concurenţă şi Comisia Europeană, în cadrul Reţelei Europene a Concurenţei, care se bazează pe un larg schimb de informaţii securizate, via Internet, în scopul asigurării unei aplicări omogene a regulilor comunitare în domeniul concurenţei.

Există posibilitatea ca autorităţile naţionale să fie sesizate cu aceeaşi speţă care vizează comerţul între statele membre. Comunicatul Comisiei Europene cu privire la cooperarea în cadrul REC (2004/C, 101/03) precizează, printre altele, că trebuie să existe un strâns raport între infracţiune şi teritoriul unui stat membru pentru ca autoritatea concurenţei din acel stat să se considere cea mai competentă şi este preferabil ca speţa să fie judecată doar de o sigură autoritate. Comunicatul enumeră şi celelalte criterii facultative de repartizare a speţei în cazul în care mai multe autorităţi naţionale au competenţă.
GERMANIA
Cadrul legal

· Legea împotriva restrângerii concurenţei – 2005, cu modificările şi completările ulterioare

· Reglementări privind costurile impuse de autorităţile din domeniul concurenţei – 1970

· Linii directoare privind stabilirea amenzilor – Notificarea nr. 38/2006 cu privire la impunerea amenzilor, în conformitate cu secţiunea 81 (4) paragraf 2 a Legii împotriva restrângerii concurenţei

· Programul de „clemenţă” – Notificarea nr. 9/2006 cu privire la scutirea sau reducerea amenzilor în domeniu
Biroul federal al cartelului (Bundeskartellamt) este organul naţional de reglementare a concurenţei. Autoritatea a fost înfiinţată în anul 1958 şi este sub autoritatea Ministerului federal al economiei şi tehnologiei şi, în prezent, are un personal alcătuit din 320 de angajaţi. Biroul federal monitorizează aplicarea legii concurenţei în Germania, bugetul său anual fiind de 17 milioane de euro.

Protejarea concurenţei reprezintă obiectivul-cheie de politică în domeniul reglementării într-o economie de piaţă. În Germania, această sarcină revine Biroului federal şi autorităţilor în domeniul concurenţei din fiecare land.

Biroul federal al cartelului este autoritatea federală independentă, de pe lângă Ministerul federal al economiei şi tehnologiei care, din 1999, funcţionează la Bonn. Peste jumătate din angajaţi sunt experţi în domeniul juridic sau economic. 

Hotărârile Biroului federal se iau în mod similar cu procedurile judiciare. Hotărârile se iau în cadrul unor servicii asistate, inter alia, de Departamentul de politică generală care oferă consultanţă în domeniu şi coordonează cooperarea cu alte autorităţi din domeniul concurenţei – de exemplu, Autorităţile europene în domeniul concurenţei şi Reţeaua internaţională în domeniul concurenţei.

Legislaţia germană în domeniul concurenţei prevede:

· interzicerea cartelurilor;

· control asupra practicilor abuzive ale companiilor dominante;
· control asupra fuziunilor;

· protecţie legală în acordarea contractelor publice.

Autorităţile în domeniul concurenţei nu au competenţe în materie de reglementări în domeniul furnizării de energie, al telecomunicaţiilor, sectoarelor poştal şi feroviar pentru care au competenţe alte autorităţi de reglementare, inclusiv la nivel de land.

Organizarea Biroului federal al cartelului

1) Hotărârile privind cartelurile, fuziunile şi practicile abuzive sunt luate în cadrul a 12 compartimente de decizie. Acestea sunt organizate pe sectoare ale economiei, sunt autonome şi nu primesc instrucţiuni în luarea deciziilor.

Unitatea specială de combatere a cartelurilor sprijină activitatea compartimentelor de decizie în pregătirea, desfăşurarea actrivităţii şi analiza rezultatelor în domeniu.

2) Instanţe de acordare a asistenţei juridice pentru achiziţiile publice din zona de responsabilitate a guvernului federal.

3) Departamentul de politici generale acordă compartimentelor de decizie consultanţă în domenii specifice ale legii concurenţei şi probleme economice, reprezintă Biroul federal în organele de luare a deciziilor din Uniunea Europeană, participă la elaborarea şi modificarea legislaţiei la nivel naţional şi european şi coordonează cooperarea între Biroul federal şi autorităţile străine în domeniul concurenţei, dar şi cu cele la nivel mondial.

4) Departamentul de contencios acordă consultanţă juridică, pregăteşte înfăţişările în instanţă şi reprezintă Biroul federal în faţa Curţii federale de justiţie.

5) Departamentul de servicii centrale răspunde de administrarea internă a Biroului federal – în special, buget, management, resurse umane etc. 

Organigrama Biroului federal al cartelului poate fi consultată la adresa
.

ITALIA
Cadrul legal

· Legea nr. 133/2008 referitoare la dispoziţii urgente pentru dezvoltarea economică, competitivitate şi stabilizarea finanţelor publice

· Legea nr. 229/2003 privind intervenţia în domeniul calităţii reglementărilor şi simplificarea normativă în domeniu

· Legea nr. 287/1990 referitoare la norme pentru protejarea concurenţei şi a pieţei

· Decretul legislativ nr. 206/2005 – Codul privind consumul

· Decretul preşedintelui republicii (DPR) nr. 217/1998 privind competenţele Autorităţii garante pentru concurenţă şi piaţă

Autoritatea garantă pentru concurenţă şi piaţă este o autoritate administrativă independentă, instituită în baza Legii nr. 287/1990
. În această lege se regăsesc prevederile Tratatului CE
 art. 81, 82 şi ale Regulamentului CEE nr. 2059/1993.

Art. 1 din Legea nr. 287/1990 stipulează că interpretarea normativei trebuie efectuată conform reglementărilor comunitare. Aceeaşi idee se regăseşte în Legea privind concurenţa din Marea Britanie (Competition Act 1999). 

Autoritatea (AGCM), cunoscută şi sub numele de Autoritatea Antitrust, are competenţe precum: 

· să vegheze împotriva abuzurilor de tip “putere dominantă”;

· să vegheze asupra încheierii unor acorduri şi/sau carteluri care pot fi dăunătoare sau restrictive pentru concurenţă;

· să controleze operaţiunile de fuziune sau de tip „take-over” care depăşesc o anumită valoare – comunicată autorităţii care va aprecia impactul asupra pieţei;

· protecţia consumatorului în domeniul practicilor comerciale incorecte şi publicităţii înşelătoare;

· evaluarea şi sancţionarea cazurilor de conflict de interese.

Autoritatea poate dispune anchete care se pot încheia cu sancţiuni administrative.

În cazul procedurilor iniţiate pentru posibile încălcări ale prevederilor în materie de concurenţă, sancţiunile pot ajunge la 10% din cifra de afaceri a întreprinderii. Pentru încălcarea prevederilor privind protecţia consumatorului, Autoritatea poate dispune sancţiuni până la cel mult 500.000 de euro.

Dacă sunt sesizate situaţii deosebite, Autoritatea poate întreprinde măsuri suplimentare – chiar şi inaudita altera parte
 – pentru protejarea intereselor generale.

AGCM dispune de ajutorul Gărzii financiare pentru derularea unor anchete. Măsurile dispuse de Autoritate pot fi atacate la Tribunalul administrativ teritorial.

AGCM prezintă un raport anual premierului, în care face referire la aplicarea normativei privind concurenţa, poate formula opinii cu privire la normele care reglementează piaţa, sesizează Parlamentul, guvernul şi agenţiile teritoriale cu privire la situaţiile de încălcare a regulilor concurenţei. AGCM face parte din „reţeaua UE a autorităţilor cu competenţe în domeniul concurenţei” care, în conformitate cu prevederile Regulamentului CE nr. 1/2003, are posibilitatea să aplice în mod direct normele comunitare.

AGCM are competenţe şi în domeniul publicităţii înşelătoare şi comparative, în conformitate cu Titlul III, Capitolul II al Decretului legislativ nr. 206/2005
 şi a Decretului legislativ nr. 145/2007
 referitor la publicitatea înşelătoare şi comparativă, dar şi în domeniul conflictului de interese, aşa cum este prevăzut prin Legea nr. 215/2004
 privind rezolvarea conflictelor de interese.

Autoritatea este un organ colegial, format din mai multe persoane care iau decizii prin majoritate de voturi. Aceasta este alcătuită dintr-un preşedinte şi din 4 membri numiţi, de comun acord, de preşedinţii celor două camere ale Parlamentului. Atât preşedintele, cât şi membrii AGCM au mandat de 7 ani care nu poate fi reînnoit.

Secretarul general al AGCM este numit de ministrul pentru dezvoltare economică, la propunerea preşedintelui Autorităţii şi se ocupă de buna desfăşurare a activităţii AGCM. În prezent, AGCM funcţionează cu 227 membri.

Pentru orice semnalare, preşedintele AGCM numeşte un raportor, iar hotărârile privind tema în discuţie sunt luate într-o reuniune separată. Secretarul general participă la discuţie, dar nu este parte a organului colegial. Hotărârile poartă semnătura preşedintelui, a Secretarului general şi menţionează numele raportorului.

AGCM se încadrează în autorităţile independente, desfăşurându-şi activitatea în deplină autonomie faţă de puterea executivă.

Preşedintele este o persoană recunoscută ca independentă, care a ocupat funcţii instituţionale de rang înalt. Cei 4 membri, şi ei independenţi, sunt magistraţi din Consiliul de Stat, Curtea de Conturi, Curtea de Casaţie, profesori universitari sau personalităţi din mediul economic.

Organigrama Autorităţii garante a concurenţei şi pieţei poate fi consultată la adresa 
.

MAREA BRITANIE
Cadrul legal
În anul 1999, Comisia de Concurenţă (Competition Commission - CC)
a înlocuit Comisia pentru monopoluri şi fuziuni, conform reglementărilor din cadrul Legii Concurenţei adoptată în anul 1998
.
Dacă, conform legislaţiei din anul 1998, Comisia putea face doar recomandări Guvernului pentru adoptarea unor măsuri care să faciliteze dezvoltarea pieţei şi a concurenţei, conform legislaţiei din 2002
, Comisia poate ordona în mod direct companiilor să aplice măsurile adoptate în cadrul grupurilor sale de lucru. 
Atribuţii
Comisia de Concurenţă este autoritatea publică independentă, care asigură menţinerea unui mediu concurenţial sănătos pentru companiile din Marea Britanie şi care acţionează totodată în beneficiul consumatorilor şi al bunului mers al economiei.
Comisia de Concurenţă desfăşoară investigaţii în următoarele situaţii:
- în fuziuni – atunci când companiile deţin mai mult de 25% din cota de piaţă sau atunci când o fuziune între companii poate duce la o slăbire semnificativă a mediului concurenţial;

- pe pieţe – atunci când poate avea loc restrângerea, împiedicarea sau denaturarea concurenţei;
- în sectoarele reglementate, unde aspectele privind sistemul de reglementare nu pot fi implementate eficient sau atunci când apar anumite divergenţe între autorităţile de reglementare şi companiile supravegheate. 
Investigaţiile Comisiei Concurenţei în Marea Britanie se desfăşoară întotdeauna în urma sesizărilor venite din partea autorităţilor de stat, cel mai adesea acestea fiind iniţiate de către Office for Fair Trading (OFT)
, precum şi de către autorităţi de reglementare din domeniul comunicaţiilor, gazului, electricităţii, apei, căilor ferate, aeroporturilor, serviciilor poştale sau de către Secretarul de stat responsabil pentru mediul de afaceri.
Comisia Concurenţei are în jur de 50 de membrii, desemnaţi de către Secretarul de stat responsabil pentru mediul de afaceri, întreprinderi şi reformă, pentru un mandat de opt ani, în urma unui concurs deschis. Membrii Comisiei sunt numiţi pe baza experienţei şi abilităţilor în domeniu şi nu în calitate de reprezentanţi ai unor organizaţii, interese sau partide politice. Cu excepţia preşedintelui şi a celor 3 vicepreşedinţi, toţi membrii Comisiei lucrează cu jumătate de normă în cadrul instituţiei.

Membrii Comisiei îşi desfăşoară activitatea în cadrul unor grupuri specializate, a căror componenţă este hotărâtă de către preşedintele Comisiei. Grupurile sunt formate din cel puţin 3 membri, unul dintre ei îndeplinind funcţia de preşedinte al grupului. În cazul în care preşedintele sau unul dintre vicepreşedinţii Comisiei activează în cadrul unui grup, acestuia îi va reveni în mod automat funcţia de preşedinte al grupului.
Comisia Concurenţei utilizează o procedură strictă de numire a membrilor grupurilor de lucru, astfel încât să poată fi prevenite orice posibile conflicte de interese. În acest sens a fost elaborat inclusiv un cod de conduită al membrilor CC
 şi un ghid al conflictelor de interese
.

Preşedintele Comisiei poate hotărî înlocuirea unuia dintre membrii grupului de lucru dacă, în timpul investigaţiilor, respectivul membru îşi încetează activitatea, nu îşi poate îndeplini sarcinile de serviciu pentru o perioadă mai lungă de timp sau în cazul apariţiei unui conflict de interese.
Conform paragrafului 19A(9) al art. 7 din cadrul Legii concurenţei din anul 1998, există trei tipuri de grupuri, în funcţie de obiectul de activitate şi anume: grupurile de lucru pentru fuziuni, grupurile de lucru pentru pieţe şi cele pentru situaţii speciale. 

În cadrul grupurilor de lucru, preşedintele deţine votul decisiv. Membrii grupurilor pot consulta şi alţi membri ai Comisiei, cu acordul preşedintelui grupului şi al preşedintelui Comisiei Concurenţei. 
Calendarul de lucru
Comisia Concurenţei trebuie să ia decizii şi să publice rapoarte în termen de 24 de săptămâni de la începerea investigaţiilor privind fuziunile, cu o posibilitate de prelungire cu până la 8 săptămâni a timpului de soluţionare a sesizării, dacă CC consideră că există motive întemeiate, precum neprezentarea unui martor sau lipsa unor documente sau informaţii solicitate de către Comisie şi în maxim 2 ani pentru investigaţiile privind pieţele.
Efecturea unei investigaţii presupune trecerea prin mai multe etape precum: strângerea informaţiilor, audierea martorilor, notificarea părţilor în vederea demarării investigaţiilor, notificarea părţilor în legatură cu publicarea concluziilor preliminare, notificarea părţilor privind posibilele soluţii şi publicarea raportului.
Procesul strângerii de informaţii presupune accesul CC la informaţii detaliate privind companiile şi pieţele. Companiilor afectate de către deciziile CC trebuie să li se ofere posibilitatea de a-şi expune punctul de vedere în faţa Comisiei şi de a le fi luate în considerare opiniile.
CC are obligaţia să invite la discuţii toate părţile implicate în investigaţie, respectiv companiile care au fuzionat sau acele companiile care activează pe o anumită piaţă, precum şi alte părţi care pot fi afectate, precum companiile concurente, consumatorii, furnizorii, structurile guvernamentale, experţi, reprezentanţi comerciali şi organizaţii ale consumatorilor.

Pe lângă sesizarea OFT, CC procedează la strângerea de informaţii suplimentare prin intermediul scrisorilor şi chestionarelor, anunţurilor şi site-urilor, informaţiilor publice, sondajelor de opinie, efectuând vizite la sediul companiilor implicate în investigaţie, organizând audieri şi solicitând sfatul experţilor.
CC poate solicita unei persoane, prin intermediul unei notificări, să depună mărturie, să prezinte documente, să furnizeze estimări, previziuni sau alte informaţii. De asemenea, CC are dreptul de a reproduce orice document. Legea introduce o noua sancţiune pentru nerespectarea notificărilor, precum şi alte sancţiuni în cazul obstrucţionării intenţionate a CC de a reproduce un document. Astfel, CC poate dispune amendarea cu până la 20.000£ sau poate aplica o amendă zilnică de maximum 5000£ în funcţie de circumstanţele şi natura încălcării prevederilor legii. Prezentarea unor documente false, a informaţiilor înşelătoare sau intenţionat modificate, distrugerea documentelor de către persoane care trebuie să le prezinte Comisiei, constituie infracţiune.
CC nu este obligată să ia în considerare documente care i se prezintă după încheierea investigaţiei.
De obicei, la audieri sunt invitate să participe separat părţile implicate într-o investigaţie, însă există cazuri în care se efectuează audieri comune ale acestora.  Audierile pot avea caracter secret sau public şi pot dura de la câteva ore la o zi întregă.
În privinţa concluziilor preliminare, CC este obligată să le facă publice, părţile implicate, având, la rândul lor, obligaţia să formuleze un răspuns în termen de 21 de zile. În urma consultării părţilor în privinţa concluziilor preliminare ale investigaţiei, grupul de lucru al CC va hotărî dacă trebuie să aducă modificări materialului sau dacă este necesară organizarea unor întâlniri suplimentare cu reprezentanţii părţilor implicate.
În cazul constatării unor practici anticoncurenţiale, grupul de lucru poate lua decizii cu 2/3 din voturile membrilor. Atât în cazul de mai sus cât şi în cazul în care o fuziune conduce la slăbirea mediului concurenţial sau atunci când apar efecte adverse ale pieţei asupra mediului concurenţial, CC trebuie să propună măsuri corective ale situaţiei, care vor fi publicate ulterior pe site-ul Comisiei. Decizia finală a grupurilor de lucru se adoptă cu majoritate simplă.
La finalul investigaţiei, CC face public raportul, în cadrul căruia sunt expuse argumentele pentru susţinerea deciziei grupului de lucru şi a măsurilor corective care se impun pentru normalizarea mediului concurenţial. Membrii grupului, care nu împărtăşesc concluzia raportului, pot anexa acestuia o declaraţie prin intermediul căreia îsi expun punctul de vedere.
Raportul Comisiei trebuie să furnizeze suficiente elemente pentru impunerea unor măsuri corective, fie prin intermediul negocierilor cu agenţii economici, fie prin intermediul impunerii ordinelor. Raportul poate conţine un termen, în limita căruia agenţii economici să ajungă la o înţelegere înaintea momentului în care Comisia emite ordine. OFT are atribuţii de monitorizare a aplicării măsurilor corective hotărâte de CC de către agenţilor economici, putând recomanda Comisiei schimbarea sau suspendarea acestora. 
PORTUGALIA
Cadrul legal

· Legea nr. 18/2003 privind concurenţa, cu modificările şi completările ulterioare
· Decretul-lege nr. 30/2004 privind aspecte financiare legate de funcţionarea Autorităţii
· Decretul-lege nr. 10/2003 privind Autoritatea pentru concurenţă
· Regulamentul nr. 120/2009 privind fuziunile întreprinderilor
· Regulamentul nr. 47/2004 privind regimul taxelor percepute pentru serviciile prestate de Autoritatea pentru concurenţă
Anterior înfiinţării Autorităţii a funcţionat Consiliul concurenţei şi Direcţia generală pentru concurenţă şi comerţ.

Autoritatea pentru concurenţă este autoritatea publică care răspunde de problemele legate de concurenţă, fiind înfiinţată prin Decretul-lege nr. 10/2003
.

Obiectivele sale sunt acelea de a asigura aplicarea reglementărilor privind concurenţa în Portugalia, respectând principiile economiei de piaţă şi ale liberei concurenţe, ţinând cont de funcţionarea eficientă a pieţelor, de repartizarea adecvată a resurselor şi de interesele consumatorilor.

Obiectivele pot fi realizate urmărind anumite priorităţi de acţiune, cum ar fi:

· controlarea strategiilor antreprenoriale – de cooperare şi concentrare – şi combaterea practicilor restrictive sau abuzive în scopul asigurării unui nivel adecvat de concurenţă;

· identificarea pieţelor în care concurenţa este limitată şi promovarea unor soluţii în beneficiul consumatorilor şi care să îmbunătăţească eficienţa acestor pieţe;

· formarea şi accentuarea conştiinţei populaţiei cu privire la contextul şi beneficiile concurenţei;

· asigurarea de servicii către agenţiile de reglementare şi pentru societate care să fie conforme cu modelele furnizate de cele mai bune practici la nivel internaţional;

· participare constructivă în relaţiile internaţionale.

Apărarea concurenţei constituie un bun public pe care Autoritatea trebuie să-l promoveze. Politica de concurenţă trebuie să reprezinte un instrument în slujba dezvoltării economice şi de promovare a bunăstării generale.

Pentru a fi în beneficiul consumatorilor şi al întreprinderilor, concurenţa trebuie să asigure aşa-numitul level playing field, deci oportunităţi egale pentru toţi agenţii economici, evitând situaţiile în care unii din ei ar fi înlăturaţi de pe piaţă prin practici neloiale.

Pentru realizarea obiectivelor sale, Autoritatea îşi va îndeplini atribuţiile astfel încât:

· să promoveze cel mai ridicat nivel de rigoare intelectuală şi ştiinţifică în domeniile economic şi juridic, creând o echipă de tehnicieni cu capacitate de a elabora propriile metodologii, metode de cercetare şi monitorizare;

· să garanteze principii etice, de justiţie şi imparţialitate, să asigure o informare transparentă, să răspundă în faţa organelor competente, având permanent în vedere stricta desfăşurare a activităţilor în folosul populaţiei.

Autoritatea are competenţe de reglementare, de monitorizare şi sancţionare. Dintre atribuţii, pot fi menţionate:

· propunerea de legi către organele competente, aprobarea reglementărilor necesare pentru apărarea şi promovarea concurenţei;

· formularea de recomandări şi orientări generale privind cazurile analizate şi practicile urmate;

· propunerea şi omologarea unor coduri de conduită şi bune practici;

· decizia cu privire la notificările referitoare la achiziţii şi fuziuni;

· identificarea şi investigarea practicilor restrictive în domeniul concurenţei – în conformitate cu legislaţia naţională şi comunitară;

· realizarea de studii, analize sau inspecţii care să ajute la depistarea acestor practici restrictive;

· aplicarea, după caz, a sancţiunilor sau luarea unor măsuri de prevenţie;

· hotărârea unor proceduri administrative privind compatibilitatea anumitor practici cu legislaţia în vigoare.

Alte funcţii care pot fi evidenţiate sunt:

· formarea opiniei publice pentru promovarea unor practici concurenţiale sănătoase;

· colaborarea cu alte instituţii de profil, în special din reţeaua europeană şi cu Comisia Europeană;

· reprezentarea Portugaliei, la nivel comunitar şi internaţional, în forurile din domeniul concurenţei;

· sprijin acordat întreprinderilor portugheze care operează pe piaţa internaţională, pentru a le face cunoscute reglementările concurenţiale pe pieţe externe;

· promovarea cercetării ştiinţifice în domeniu, contribuţia la îmbunătăţirea legislaţiei portugheze şi elaborarea de studii la solicitarea guvernului.

Obiectivul politicilor concurenţiale este acela de a promova funcţionarea eficientă a mecanismelor de piaţă. Activitatea trebuie să se concentreze pe:

· fuziuni şi achiziţii care pot constitui un element de forţă pe piaţă care să limiteze concurenţa şi să aducă prejudicii consumatorilor;

· acorduri orizontale – cartelizarea pieţei;

· acorduri verticale – de restricţionare a concurenţei;

· abuz de poziţie dominantă;

· restricţii, din partea statului, ale concurenţei, fie prin reglementări, fie prin acţiunea sectorului public antreprenorial sau a entităţilor publice autonome.

Planul de activităţi pe anul 2009 al Autorităţii pentru concurenţă reflectă preocuparea pentru elaborarea strategiei pentru perioada 2009-2011 şi pentru îndeplinirea obiectivelor prevăzute prin Statut. Planul cuprinde şi un plan de măsuri – resurse financiare şi umane. Pentru anul 2009, Planul include indicatori globali de activitate, vizând creşterea eficienţei şi eficacităţii organizaţionale prin implementarea Sistemului de control al obiectivelor şi rezultatelor Autorităţii.

Planul anual de activităţi respectă prevederile Decretului-lege nr. 155/1992 şi a Decretului-lege nr. 183/1996.

Autoritatea asigură aplicarea politicii concurenţiale în Portugalia, Statutul său fiind publicat în anexa la Decretul-lege nr. 10/2003. Autoritatea oferă consultanţă guvernului, la solicitarea acestuia, sau din proprie iniţiativă pentru definirea orientărilor strategice sau a politicilor generale în vederea unei bune funcţionări a pieţelor, repartizării judicioase a resurselor, promovării intereselor consumatorilor, propunând măsuri de natură politică sau legislativă, asigurând reprezentarea statului în organismele internaţionale de profil.

Acţiunile întreprinse de Autoritate respectă etica profesională şi instituţională, bazându-se pe valori precum: credibilitate, colaborare, competenţă.

Organigrama Autoritatii pentru concurenţă poate fi consultată la adresa
.

SLOVACIA
Oficiul Antimonopol  (Protimonopolnỳ úrad
)

Potrivit art.14 al Legii nr.136/2001 privind protecţia concurenţei
, Oficiul Antimonopol este un organism al administraţiei de stat, înfiinţat în scopul protejării şi promovării concurenţei.

Componenţa

Oficiul este condus de un preşedinte, numit de Preşedintele Republicii, la propunerea Guvernului, pentru un mandat de 5 ani. Orice persoană eligibilă pentru Consiliul Naţional (Parlament) al Republicii Slovacia,  poate candida pentru funcţia de Preşedinte al Oficiului Antimonopol şi nu poate ocupa această funcţie pentru mai mult de două mandate consecutive. Vicepreşedintele este numit de Preşedintele Oficiului.

Consiliul Oficiului este format din preşedinte, vicepreşedinte şi cinci membri. Preşedintele Consiliului este Preşedintele Oficiului, iar vicepreşedinte este vicepreşedintele Oficiului. Nu poate fi membru al Consiliului persoana care deţine calitatea de angajat al Oficiului. Membrii Consiliului sunt numiţi de Guvern, la propunerea preşedintelui, pentru un mandat de cinci ani, astfel încât mandatul a trei dintre ei să se încheie în cursul unui an calendaristic; cel puţin doi dintre membri trebuie să fie licenţiaţi în drept.

Atribuţii

Potrivit Legii privind protecţia concurenţei, Oficiul Antimonopol are următoarele atribuţii:

· conduce investigaţii pe pieţele relevante;

· emite decizii de suspendare a activităţii societăţilor comerciale atunci când aceasta contravine dispoziţiilor legale; impune societăţilor comerciale obligaţia de a înceta o anumită activitate sau de a remedia aspectele care contravin legii;

· emite decizii atunci când prevederile legii sunt încălcate de o autoritate a administraţiei de stat, de o autoritate teritorial-autonomă sau un organism de stat în timpul exercitării atribuţiilor;

· analizează şi decide în orice domeniu care vizează protecţia concurenţei, aşa cum este prevăzut în lege;

· controlează aplicarea deciziilor luate în cadrul procedurilor;

· emite avize consultative, potrivit legislaţiei speciale;

· asigură reprezentarea în relaţiile internaţionale din sfera concurenţei;

· solicită instanţelor aprobarea înfiinţării unei comisii de inspecţie pentru verificarea legalităţii actelor Oficiului;

· propune noi măsuri în scopul protecţiei şi promovării concurenţei.

În legătură cu îndeplinirea atribuţiilor legale, angajaţii Oficiului sunt împuterniciţi să solicite reprezentanţilor şi angajaţilor societăţilor comerciale orice informaţii şi documente necesare activităţii Oficiului, în special documente contabile, contracte comerciale, alte documente întocmite în temeiul legii, să solicite copii/traduceri autorizate ale acestora, să solicite declaraţii verbale sau în scris, înregistrări audio etc. În scopul obţinerii acestor probe, angajaţii Oficiului au dreptul:

· să sigileze informaţiile, documentele, clădirile sau spaţiile în care se desfăşoară investigaţia, pentru o anumită perioadă;

· să ridice aceste documente pe durata desfăşurării investigaţiilor;

· să aibă acces, pe baza unei autorizaţii semnate de preşedintele Oficiului, în orice clădire, spaţiu, mijloc de transport deţinute de societăţile comerciale, care au legătură cu activitatea supusă investigaţiilor;

· dacă există informaţii sau suspiciuni privind încălcarea prevederilor legii concurenţei, Oficiul decide începerea activităţii de investigare;

· în decizia Oficiului vor fi menţionate expres scopul investigaţiilor, clădirile, spaţiile etc. ce vor fi supuse procedurii, data şi ora efectuării procedurilor, persoanele care vor lua parte şi atribuţiile acestora, faptele care au condus la formarea suspiciunilor. Împotriva deciziilor Oficiului poate fi formulat apel, dar acesta nu are ca efect suspendarea investigaţiilor.

Oficiul înaintează Guvernului, anual dar şi la solicitarea acestuia, un raport de activitate.

Oficiul va publica în Buletinul Comercial şi pe pagina web oficială orice decizie definitivă a sa, notificarea concentraţiilor şi, atunci când legea permite, anunţul începerii procedurilor investigative, cu respectarea drepturilor legale ale societăţilor comerciale implicate.

SPANIA
Cadrul legal

· Legea nr. 15/2007 cu privire la apărarea concurenţei

· Legea nr. 1/2002 privitor la coordonarea competenţelor statului şi comunităţilor autonome în domeniul apărării concurenţei

· Decret Regal nr. 261/2008 – Regulament referitor la apărararea concurenţei  

· Statutul Comisiei Naţionale pentru concurenţă

Legea nr. 15/2007
 interzice orice acţiune care restrânge, împiedică sau falsifică concurenţa, în mod concret:

· fixarea direct sau indirect a preţurilor sau a altor condiţii comerciale;

· limitarea sau controlul producţiei, distribuţiei, dezvoltării tehnice sau a investiţiilor;

· repartizarea surselor de aprovizionare;

· aplicarea în relaţiile comerciale a unor condiţii care să avantajeze unii competitori faţă de ceilalţi;

· subordonarea încheierii contractelor acceptării unor prestaţii suplimentare, care prin natura lor nu au au legătură cu obiectul contractelor.

Comisia poate sancţiona şi concurenţa neloială care, alterând libera concurenţă, afectează interesul public.

Comisia este alcătuită dintr-un preşedinte şi 7 consilieri.

În februarie 2008 a intrat în vigoare Decretul Regal nr. 261/2008
, prin care este aprobat Regulamentul de apărare a concurenţei, în care:

· sunt precizate criteriile de cotă de piaţă pentru stabilirea acţiunilor prin care se încalcă concurenţa;

· sunt stabilite etapele şi procedura de sancţionare;

· este prevăzută posibilitatea ca cel supus investigaţiei să administreze probe în orice moment al desfăşurării investigaţiei;

· se fac precizări în domeniul „concentrărilor economice”  (fuziuni);

· se reglementează „programul de clemenţă”, incluzând posibilitatea solicitării unui termen suplimentar de prezentare a documentelor solicitate.

SUEDIA
Autoritatea pentru concurenţă şi achiziţii publice (Konkurrensverket
)

Autoritatea concurenţei este o autoritate de stat înfiinţată în scopul asigurării şi creşterii competitivităţii şi al controlului achiziţiilor publice, pentru buna funcţionare a pieţelor.

Pe lângă aplicarea prevederilor legii concurenţei
, Autoritatea este abilitată să participe la elaborarea legislaţiei în materie sau a altor măsuri menite a elimina orice obstacol în cadrul concurenţei pe pieţe, ca şi la consolidarea şi promovarea unei culturi competiţionale.

Începând cu 1 septembrie 2007, Autoritatea are sarcina de a monitoriza şi respectarea prevederilor legii privind achiziţiile publice.

UNGARIA
Autoritatea Concurenţei (Gazdasági Versenyhivatal - GVH
)

Statutul Autorităţii Concurenţei

Potrivit prevederilor Legii concurenţei
,  GVH este o autoritate administrativă a statului, independentă de Guvern, care răspunde numai în faţa Parlamentului. 

Competenţe
Autoritatea desfăşoară, în principal, toate activităţile de monitorizare şi susţinere a competitivităţii pieţelor, precum şi alte atribuţii care decurg din acte normative ca: Legea privind interzicerea practicilor neloiale şi de restricţie a pieţelor
, Legea stabilirii preţurilor
 etc. În considerarea acestor  temeiuri legale, Autoritatea:

· iniţiază şi desfăşoară operaţiuni de supraveghere şi control în cazurile în care există suspiciunea încălcării unor prevederi legale;

· decide în materia concentrărilor care fac obiectul unor notificări;

· ia măsuri şi evaluează plângerile care îi sunt înaintate;

· participă la coordonarea avizelor cu privire la proiectele de lege şi la elaborarea actelor juridice care au legătură cu activitatea sa;

· poate sesiza instanţele cu solicitarea revizuirii actelor eliberate de organele administrative care ar putea aduce atingere libertăţii competitivităţii, dacă organul administrativ nu respectă solicitarea Autorităţii de a modifica sau anula actul respectiv;

· poate sesiza instanţele cu o acţiune în interes public, dacă încălcarea acestui interes afectează un grup mare de consumatori sau cauzează daune semnificative consumatorilor;

· cooperează cu alte organisme de supraveghere şi control;

· elaborează analize economice sau juridice pivind aplicarea politicilor de concurenţă naţionale şi internaţionale;

· la cererea Parlamentului, Guvernului, miniştrilor sau a organizaţiilor internaţionale, preşedintele GVH prezintă rapoarte privind schimburile de experienţă şi informaţiile acumulate în cadrul activităţilor privind competitivitatea economică;

· contribuie la dezvoltarea culturii naţionale în domeniul concurenţei şi la dezvoltarea regională a sistemului instituţional în materia legislaţiei concurenţei;

· de la 1 iunie 2006, îndeplineşte toate atribuţiile privind controlul companiilor cu o semnificativă putere pe piaţă, aşa cum sunt prevăzute în Legea comerţului
, şi atribuţiile care decurg din aprobarea Codurilor de autoreglementare ale acestor companii;

· îndeplineşte orice alte atribuţii care decurg din dreptul comunitar al concurenţei;

· prezintă anual în faţa Parlamentului şi, la cerere, în faţa comisiilor parlamentare de resort, un raport de activitate privind îndeplinirea atribuţiilor stabilite în legea sa de organizare şi funcţionare, precum şi asupra gradului de libertate şi corectitudine al concurenţei pe pieţele naţionale.

Statutul financiar

Autoritatea este o instituţie bugetară, care constituie un capitol separat în Legea bugetului de stat, nu are alte organisme bugetare în subordinea sa şi nu se poate implica în activităţi comerciale.

Structură

Autoritatea este condusă de un preşedinte, numit de Preşedintele Republicii, la propunerea primului-ministru, pentru un mandat de şase ani.

Preşedintele este asistat în activitatea sa de doi vicepreşedinţi; preşedintele înaintează propunerile primului-ministru, care, la rândul său, le înaintează Preşedintelui Republicii. Vicepreşedinţii sunt numiţi de Preşedintele Republicii pentru un mandat de şase ani; unul dintre ei este numit preşedinte al Consiliului Concurenţei, iar celălalt conduce activitatea secţiunilor specializate ale Autorităţii.

Investigaţiile şi toate activităţile ce au legătură cu acestea în scopul de a le spori eficienţa sunt conduse de anchetatori. Aceştia sunt numiţi de preşedintele Autorităţii şi lucrează în cadrul secţiunilor specializate pe sectoare sau pe tipuri de cazuri, ca şi în secţiunile care asistă activitatea GVH.

Consiliul Concurenţei are dreptul de lua decizii în toate cazurile legate de monitorizarea competitivităţii; este format din preşedinte şi membri. La propunerea preşedintelui Autorităţii, membrii Consiliului sunt numiţi sau demişi de Preşedintele Republicii. Mandatul lor este de şase ani.

Organizarea Autorităţii este stabilită în Regulamentul de organizare şi funcţionare, întocmit de preşedintele Consiliului Concurenţei şi înaintat spre aprobare preşedintelui Autorităţii. 

Autoritatea este reprezentată de preşedintele în exerciţiu. 

Secţiunile de investigaţii sunt organizate în sectoare economice şi cazuistică (Secţiunile pentru politici concurenţiale, juridică, internaţională, protecţia consumatorului, carteluri, producţie şi servicii, industrii). Secţiunile de investigaţii iniţiază anchete şi strâng informaţii necesare Consiliului Concurenţei pentru a lua decizii. Astfel, printre atribuţiile secţiunilor se numără:

· monitorizarea riguroasă a activităţilor economice şi a aplicării principiului competitivităţii pieţelor;

· pe baza plângerilor sau prin autosesizare, decid atunci când este necesară începerea investigaţiilor;

· în cadrul procedurilor de control al concurenţei, asigură partea de investigaţii;

· urmăresc şi asigură aplicarea deciziilor;

· dau avize în legătură cu măsurile propuse, precum şi la elaborarea legislaţiei în materia concurenţei.

Centrul pentru cultura competitivităţii

De la sfârşitul anului 2005, Legea concurenţei a determinat rolul GVH în dezvoltarea şi răspândirea culturii competitivităţii, atribuindu-i responsabilitatea principală în acest sens:

· în scopul de a creşte conştiinţa publică în materia competitivităţii pieţei, prin informarea publicului asupra politicilor concurenţiale, asupra beneficiilor acestora şi ale creării unui cadru legislativ, precum şi

· prin contribuţia sa la dezvoltarea activităţilor de legiferare şi economice de inters public.

Contribuţia la dezvoltarea culturii competiţionale, pe lângă atribuţiile de control şi susţinere a concurenţei, constituie al treilea pilon al activităţii GVH în misiunea de a proteja competitivitatea. Legea concurenţei stabileşte şi resorturile financiare necesare pentru creşterea rolului GVH în cultura competiţională, punându-i la dispoziţie 5% din suma totală a amenzilor colectate în anul anterior.

În cadrul Autorităţii, Centrul pentru cultura competitivităţii (GVH VKK) reprezintă un departament distinct, specializat, activând pe baza unor planuri anuale de implementare în care sunt vizaţi studenţi, elevi, profesori, experţi şi cercetători, întreprinderi mici şi mijlocii, organizaţii non-guvernamentale, funcţionari publici etc.

Legislaţie în materia concurenţei (în limba engleză),

în alte state membre UE
· POLONIA

Oficiul pentru concurenţă şi protecţia consumatorului:

http://www.uokik.gov.pl/en/legal_regulations/national_legal_acts/competition_protection/ 

· SLOVENIA

Legea concurenţei

http://www.uvk.gov.şi/fileadmin/uvk.gov.şi/pageuploads/ZPOmk-1_-_ang.pdf 

· OLANDA

Legea concurenţei

http://www.nmanet.nl/Images/Mededingingswet%20EN_tcm16-129456.pdf 

· LITUANIA

Legea de organizare şi funcţionare a Consiliului concurenţei

http://www.konkuren.lt/en/index.php?show=regul_139 

· LETONIA

Legea concurenţei

http://www.kp.gov.lv/uploaded_files/ENG/Competition_law.pdf 

· IRLANDA

Legea concurenţei

http://www.tca.ie/EnforcingCompetitionLaw/CompetitionLaw/CompetitionLaw.aspx 

· FINLANDA

Legislaţie în materia concurenţei

http://www.kilpailuvirasto.fi/cgi-bin/english.cgi?luku=legislation&sivu=legislation 

· ESTONIA

Legea concurenţei

http://www.konkurentsiamet.ee/public/competition_act_july_2006.pdf 

· CEHIA

Legislaţie în materia concurenţei

http://www.compet.cz/en/competition/legislation/ 
� � HYPERLINK "http://www.competition.ro" ��http://www.competition.ro� 


� � HYPERLINK "http://www.competition.ro/?pag=28" ��http://www.competition.ro/?pag=28� 


� � HYPERLINK "http://www.cdep.ro/intranet/mof/2004/1130.pdf" ��http://www.cdep.ro/intranet/mof/2004/1130.pdf� 


� � HYPERLINK "http://www.cdep.ro/intranet/mof/2006/1042.pdf" ��http://www.cdep.ro/intranet/mof/2006/1042.pdf� 


� � HYPERLINK "http://eur-lex.europa.eu/" ��http://eur-lex.europa.eu/� 


� � HYPERLINK "http://www.autoritedelaconcurrence.fr/doc/decision_organisation_2009_03_30.pdf" ��http://www.autoritedelaconcurrence.fr/doc/decision_organisation_2009_03_30.pdf� 


� � HYPERLINK "http://www.autoritedelaconcurrence.fr/doc/jo_lme.pdf" ��http://www.autoritedelaconcurrence.fr/doc/jo_lme.pdf� 


� � HYPERLINK "http://www.autoritedelaconcurrence.fr/doc/jo_lme.pdf" ��http://www.autoritedelaconcurrence.fr/doc/jo_lme.pdf� 


� � HYPERLINK "http://eur-lex.europa.eu/LexUriServ/LexUriServ.do?uri=OJ:L:2003:001:0001:0025:FR:PDF" ��http://eur-lex.europa.eu/LexUriServ/LexUriServ.do?uri=OJ:L:2003:001:0001:0025:FR:PDF� 


� � HYPERLINK "http://ec.europa.eu/competition/ecn/index_en.html" ��http://ec.europa.eu/competition/ecn/index_en.html� 


� � HYPERLINK "http://www.bundeskartellamt.de/wEnglisch/download/pdf/Organigramm/0907_Organigramm-E.pdf" ��http://www.bundeskartellamt.de/wEnglisch/download/pdf/Organigramm/0907_Organigramm-E.pdf� 


� � HYPERLINK "http://www.urpcomunicazioni.it/normativa/teleco/tel_l287-90.htm" ��http://www.urpcomunicazioni.it/normativa/teleco/tel_l287-90.htm�


�Tratatul instituind Comunitatea Europeană (versiunea consolidată – JO C 325 din 24 decembrie 2002)


� Indică toate măsurile urgente luate de judecător pentru a face faţă unei situaţii în care întârzierea ar provoca daune unui interes sau drept


� � HYPERLINK "http://www.camera.it/parlam/leggi/deleghe/testi/05206dl.htm" ��http://www.camera.it/parlam/leggi/deleghe/testi/05206dl.htm�


� � HYPERLINK "http://www.parlamento.it/parlam/leggi/04215l.htm" ��http://www.parlamento.it/parlam/leggi/04215l.htm�


� � HYPERLINK "http://www.parlamento.it/parlam/leggi/04215l.htm" ��http://�� HYPERLINK "http://www.cgil.it/DBLEGISLATIVO/Parte%20II/D.lgs.%20145-2007.pdf" ��www.cgil.it/DBLEGISLATIVO/Parte%20II/D.lgs.%20145-2007.pdf�


� � HYPERLINK "http://www.agcm.it/n2.htm" ��http://www.agcm.it/n2.htm�  (organigrama Autorita garante)


� � HYPERLINK "http://www.competition-commission.org.uk/about_us/index.htm" ��http://www.competition-commission.org.uk/about_us/index.htm�


� � HYPERLINK "http://www.opsi.gov.uk/acts/acts1998/ukpga_19980041_en_1" ��http://www.opsi.gov.uk/acts/acts1998/ukpga_19980041_en_1�.


� � HYPERLINK "http://www.opsi.gov.uk/Acts/acts2002/ukpga_20020040_en_1" ��http://www.opsi.gov.uk/Acts/acts2002/ukpga_20020040_en_1�


� � HYPERLINK "http://www.oft.gov.uk/about/" ��http://www.oft.gov.uk/about/�


OFT este un department guvernamental non-ministerial, instituit în anul 1973, responsabil pentru protecţia consumatorului şi a mediului concurenţial în Marea Britanie. Autoritatea îşi desfăşoară activitatea conform Legii concurenţei din anul 1998 şi a Legii întreprinderilor din anul 2002, în baza cărora intervine în cazul apariţiei comportamentului anticoncurenţial şi monopolist. 


� � HYPERLINK "http://www.competition-commission.org.uk/our_role/ms_and_fm/annex_b.htm" ��http://www.competition-commission.org.uk/our_role/ms_and_fm/annex_b.htm�


� � HYPERLINK "http://www.competition-commission.org.uk/our_peop/conflicts_of_interest.htm" ��http://www.competition-commission.org.uk/our_peop/conflicts_of_interest.htm�





� � HYPERLINK "http://www.pgdlisboa.pt/pgdl/leis/lei_mostra_articulado.php?nid=712&tabela=lei_velhas&nversao=1" ��http://www.pgdlisboa.pt/pgdl/leis/lei_mostra_articulado.php?nid=712&tabela=lei_velhas&nversao=1�





� � HYPERLINK "http://www.concorrencia.pt/en/about/chart.asp" ��http://www.concorrencia.pt/en/about/chart.asp�  (organigrama Autoridade)


� � HYPERLINK "http://www.antimon.gov.sk/80/competition-protection-activities.axd" ��http://www.antimon.gov.sk/80/competition-protection-activities.axd� 


� � HYPERLINK "http://www.antimon.gov.sk/356/act-no-1362001-on-protection-of-competition.axd" ��http://www.antimon.gov.sk/356/act-no-1362001-on-protection-of-competition.axd� 


� � HYPERLINK "http://noticias.juridicas.com/base_datos/Privado/l15-2007.html" ��http://noticias.juridicas.com/base_datos/Privado/l15-2007.html� 


� � HYPERLINK "http://noticias.juridicas.com/base_datos/Privado/rd261-2008.html" ��http://noticias.juridicas.com/base_datos/Privado/rd261-2008.html� 


� � HYPERLINK "http://www.kkv.se/default____218.aspx" ��http://www.kkv.se/default____218.aspx� 


� � HYPERLINK "http://www.kkv.se/upload/Filer/ENG/Publications/The_Swedish_Competition_Act.pdf" ��http://www.kkv.se/upload/Filer/ENG/Publications/The_Swedish_Competition_Act.pdf� 


� � HYPERLINK "http://www.kkv.se/upload/Filer/ENG/Publications/Swedish_Public_Procurement_Act.pdf" ��http://www.kkv.se/upload/Filer/ENG/Publications/Swedish_Public_Procurement_Act.pdf� 


� � HYPERLINK "http://www.gvh.hu/gvh/alpha" ��http://www.gvh.hu/gvh/alpha� 


� Legea concurenţei a fost republicată la 1 iunie 2009: � HYPERLINK "http://www.gvh.hu/domain2/files/modules/module25/1042494F32220B4B9.pdf" ��http://www.gvh.hu/domain2/files/modules/module25/1042494F32220B4B9.pdf� 


� � HYPERLINK "http://www.gvh.hu/domain2/files/modules/module25/104183A557D73460E.pdf" ��http://www.gvh.hu/domain2/files/modules/module25/104183A557D73460E.pdf� 


� � HYPERLINK "http://www.gvh.hu/domain2/files/modules/module25/pdf/Jogi_Magyar_Egyeb_torveny_Artorveny_a.pdf" ��http://www.gvh.hu/domain2/files/modules/module25/pdf/Jogi_Magyar_Egyeb_torveny_Artorveny_a.pdf� 


� � HYPERLINK "http://www.gvh.hu/domain2/files/modules/module25/868810E8B03DFBD1.pdf" ��http://www.gvh.hu/domain2/files/modules/module25/868810E8B03DFBD1.pdf� 


� Evoluţia dreptului concurenţei în Letonia - � HYPERLINK "http://www.kp.gov.lv/?object_id=606" ��http://www.kp.gov.lv/?object_id=606� 





PAGE  
28
DIRECŢIA STUDII ŞI DOCUMENTARE LEGISLATIVĂ


